
Министерство на околната среда и водите


Регионална инспекция по околната среда и водите - Монтана

Д О К Л А Д

от контролна проверка по прилагане на екологичното законодателство
Обект: Предприятие за производство на месни и меснорастителни консерви, с. Комарево
Дата на извършване на проверката: 10.05.2018 г.
Място на извършване на проверката: с. Комарево, ул. „Първа“ № 40, УПИ I , кв. 4
Проверени компоненти и фактори на околната среда:
· Води
· Почви

· Отпадъци
Цели на проверката:
Провеждане на планов текущ контрол по компоненти и фактори на околната среда за изпълнение изискванията на:
· Закон за чистотата на атмосферния въздух (ЗЧАВ)
· Закон за водите (ЗВ) 

· Закон за управление на отпазъците (ЗУО) и подзаконовите му нормативни актове
Извършени дейности:

С писмо на РИОСВ – Монтана, операторът е уведомен за датата на проверката, към което е приложена Заповед № РД-98/23.04.2018 г. на Директора на РИОСВ – Монтана за извършване на комплексна проверка на място в обект – завод за производство на месни консерви с оператор „Компас” ЕООД.
На 10.05.2018 г. на основание чл. 148, ал. 3 от Закона за опазване на околната среда, във връзка с изпълнението на плана за контролната дейност на РИОСВ – Монтана за 2018 г. и Заповед № РД-98/23.04.2018 г. на директора на РИОСВ – Монтана се извърши проверка на обекта и беше съставен Констативен протокол № КПКД-10/10.05.2018 г.
Проверени са:

· Сгради и съоръжения на територията на предприятието
· Документи и данни, свързани със законовите и подзаконови нормативни актове по околна среда

Констативна част:


Основната дейност на дружеството е преработка на месо и растителна продукция за производство на консерви за вътрешния и външния пазар. В момента на проверката работят два от трите цеха, както и локалната пречиствателна станция за отпадъчни води. Режимът на работа на обекта  е петдневен, по осем часа дневно или на една смяна.

По отношение на посочените по-долу компоненти и фактори на околната среда констатациите от проверката са следните:

Компонент „Води”:

Води за питейно-битови и производствени нужди се осигурява от водопроводната мрежа на с. Комарево въз основа на актуален договор между „Компас“ ЕООД и ВиК – Берковица ЕООД, гр. Берковица. Формираният смесен поток от битово-фекални и производствени отпадъчни води се пречистват в локална ПСОВ с мазниноуловител и биологично стъпало, след което чрез отвеждащ колектор се заустват в р. Костенка, приток на Бързия. За целта в съответствие с чл. 46, ал. 1, т. 3 „б“ от ЗВ дружеството е титуляр на действащо Разрешително за ползване на повърхностните води на р. Костенка за заустване на отпадъчните води № 13140106/2008 г. на БДДР-Плевен, срокът на което е удължен с Решение № 1456/03.11.2014 г. на същия орган. 

Локалното пречиствателно съоръжение е в експлоатация от 2016 г. и към момента на проверката работят и двете стъпала. Не е изградена байпасна/аварийна връзка, която да осигурява възможност за заустване на непречистени ОВ. 





През 2017 г. и до момента не е предписвано от МЗ обеззаразяване на отпадъчни води, което технологично е предвидено да се извършва с хлор, подаван по тръба във вторичния утаител след биологичното стъпало.Пунктът за собствен мониторинг на отпадъчните води е ревизионна шахта на изхода на водите от ЛПСОВ, след разходомерното устройство, разположена в двора на предприятието, като достъпът до него е постоянен и безопасен.

Дружеството извършва собствен мониторинг на смесения поток отпадъчни води с честота на пробовземане и по петте показателя в съответствие с изискванията на т. 3 от Условие „Специфични изисквания към местата за мониторинг и програма за мониторинг“ на разрешителното. Пробовземането и анализите на пробите през 2017 г. са извършени от акредитирана лаборатория които се съхраняват в дружеството. В РИОСВ-Монтана е представен е отчет в съответствие с чл. 48, ал. 1, т. 12 от ЗВ и т. 6 от посоченото по-горе условие в разрешителното, придружен от протоколите от собствения мониторинг. 
През м. ап-рил 2018 г. „Компас“ ЕООД е провел собствен мониторинг на отпадъчните води, като анализите на отпадъчните води са осъществени акредитирана лаборатория, а резултатите не показват превишаване на ИЕО, определени в разрешителното за заустване.

Всички суровини и материали за производството се съхраняват в затворени помещения, така че да не се допуска замърсяване, вкл. и на водоприемника, в който се заустват отпадъчните води след пречистването им. Пречистените отпадъчни води не се използват повторно в съответствие с условието в разрешителното. Брегът на р. Костенка, където се намира изходната тръба за заустване на пречистените ОВ, не е ерозирал. Предвид по-високото разположение на ЛПСОВ спрямо котата на заустване във водоприемника не се налага монтиране на устройство са предпазване от наводняване при високи води на р. Костенка. Това се потвърждава и от извършения от РИОСВ – Монтана е контролен мониторинг на отпадъчните води през януари 2018 г. 
Няма данни за нарушаване на екологичното законодателство по отношение на компонент „води“

2. Компонент „Почви”:

Обектът се намира в регулацията на с. Комарево и е ограден със стоманобетонна ограда. По-голяма част от имота е застроена, а вътрешните обслужващи пътища и паркингите са асфалтирани. От така изградения завод за производство на месни консерви не се очаква замърсяване и вредно въздействие върху почвите на площадката и около нея. От  пречистването на ОВ се образува утайка, която е минимално количество и е неопасен отпадък. Образуваната утайка временно се съхранява в съседно на ЛПСОВ помещение в тъмни чували. До настоящия момент утайка не е предавани за обезвреждане. Дружеството има сключен договор от 21.08.2017 г. с РДО-Монтана ЕООД са приемане и обезвреждане чрез депониране на утайките с код 020305.

Няма констатирани замърсявания  на и около площадката, както и нарушения на почвите в района
3. Фактор „Отпадъци”:

На обекта се извършва само дейност по предварително съхраняване на мястото на образуване на отпадъци, за които е извършена класификация по реда на Наредба № 2 за класификация на отпадъците. Обектът разполага с отделно обособени складове за предварително съхраняване на различните видове отпадъци. Складовете за опасни отпадъци са с ограничен достъп, заключени и с поставени обозначителни табели с кода на съхраняваните отпадъци.

Към 31.12.2017 г. се съхраняват следните отпадъци:

1.
13 02 05* - нехлорирани моторни и смазочни масла и масла за зъбни предавки на минерална основа 0,004 т – договор с „Анди“ ООД.

2.
15 01 02 - пластмасови опаковки – 0,125 т – договор с „Булекопак“ АД.

3.
15 01 04 - метални опаковки – 0,08 т - договор с „Булекопак“ АД.

4.
15 01 01 -    хартиени и картонени опаковки – 3,52 т договор с „Булекопак“ АД.        

5.
16 06 01* - оловни акумулаторни батерии – 0,05 т – Договор с „Монбат“ АД.

6.
20 01 21* - луминесцентни тръби и други отпадъци, съдържащи живак – 0,03 т – договор с „Балбок инженеринг“ АД.

Представени са актуални писмени договори за предаване на образуваните отпадъци. При предаване на опасни отпадъци се изготвят идентификационни документи, приложение № 8 към Наредба № 1 /2014 г.

Като лице, пускащо на вътрешния пазар опаковани стоки, дружеството изпълнява задълженията си като участва в организация по оползотворяване на опаковки „Булекопак“ АД, гр. София. Представено е удостоверение № 1875 със срок на действие до 31.12.2022 г.

Операторът води необходимата отчетност в заверени на 19.07.2013 г. от РИОСВ – Монтана отчетни книги – Приложение № 1 към Наредба №1/2014 г. В книгите се водят нулеви количества за отпадъците, които не се образуват. Ежемесечно се водят записи за образуваните и предадени отпадъци
Заключение:
Операторът изпълнява задълженията си, произтичащи от законодателство по компоненти „Почви”, „Води“ и по фактор „Отпадъци”. 
Предписания: не са дадени  предписания в протокол КПКД-10/10.05.2018 г.
Приоритети за последваща контролна дейност:
· Законосъобразно управление на водите – опазване на повърхностните и подземни води от замърсяване.

· Законосъобразно управление на почвите.

· Законосъобразно управление на отпадъците.

